|  |  |
| --- | --- |
| **JORD OG VAND** | **Region Nordjylland** |
| Emne: **Instruks for kortlægning af fyld- og lossepladser** | Nr.: **04-50-39** |
| Revision: **0** |
| Udarb. af: **MLP** | Godk. af: **AMH** | Dato: **16.11.2015** |

**Kortlægning af fyld- og lossepladser**

Denne instruks beskriver retningslinjerne for, hvornår og hvordan vi kortlægger lokaliteter, hvor der har været fyld- og lossepladser. Sagsbehandleren foretager altid en konkret vurdering i den enkelte sag.

***Vigtigt at huske***

Sagsbehandleren skal være opmærksom på, at der er forskel på bygningsaffald og byggeaffald:

* Bygningsaffald er rester af nedrevne bygninger fx fuger og termoruder og kan - afhængigt af ”driftsperioden” - være forurenet.
* Byggeaffald er det, der er blevet tilovers i forbindelse med et nyligt byggeri fx mur- og teglsten, og er som regel uforurenet.

Er der tale om en decideret losseplads, kortlægges den altid direkte på vidensniveau 2.

Sagsbehandleren skal være opmærksom på, at oplysninger om, at der er fundet fx en cykel og et køleskab i et hul et sted ikke umiddelbart betyder, at der er tale om en losse- eller fyldplads.

***Definitioner***

Fyldplads: Plads indrettet/anvendt til deponering af bygningsaffald, byggeaffald, haveaffald og overskudsjord m.v. - dvs. mindre forurenede affaldstyper.

Losseplads: Plads indrettet til deponering af dagrenovation og industriaffald.

***Disse aktivitetstyper skal vi være opmærksomme på:***

* Deponering af forurenet jord
* Deponering af forurenede materialer/affald
* Deponering af forurenet jord, materialer eller affald på ubefæstet areal
* Overskudsjord fra forurenende virksomheder
* Deponering af kemikalieaffald
* Deponering af dagrenovation
* Fuger, termoruder m.v. fra byggerier fra 1950’erne-1970’erne, der kan indeholde PCB

***Disse forureningskomponenter kan der være tale om:***

* Olieprodukter (primært tungere)
* Tjærestoffer
* Tungmetaller
* PCB
* Diverse organiske og uorganiske stoffer afhængigt af, hvad der er deponeret
* Pesticider

***Kilder:***

Oplysningerne skal være bekræftet af min. to uafhængige kilder fx interview, foto, luftfoto, notat fra uvildig instans.

***Omfang:***

Sagsbehandleren skal så vidt det er muligt vurdere, hvor stort et omfang fyldpladsen har haft – altså hvor stort et område kan der være tale om, og hvor meget er der fyldt i. Det kan gøres ved at gennemgå luftfotos fra pladsens driftsperiode og derudaf forsøge at afgøre, hvor stort et område pladsen dækker, og hvor meget der er fyldt i.

***Tilgængelighed:***

Sagsbehandleren skal ved gennemgang af luftfotos, kortmateriale o.l. vurdere, hvor gode adgangsforhold der har været til fyldpladsen. Hvis pladsen har ligget ude på mark uden ordentlig tilkørselsvej, er den sandsynligvis ikke blevet benyttet af ret mange personer, og dermed er der nok heller ikke fyldt så meget i den. Ligger pladsen derimod ud til en vej og ser det ud til, at der har været gode tilkørselsforhold, har pladsen nok været brugt mere intensivt.

***Rundering/besigtigelse:***

Det er i nogle tilfælde muligt at se spor efter den tidligere fyldplads i landskabet. Det kan i nogle tilfælde lade sig gøre at fastslå, om det er korrekt, at der har været fyldplads på arealet, eller om der altid har været fx landbrugsdrift. Derfor kan det være en god idé at tage på rundering/besigtigelse.

***Interview:***

Hvis der er oplysninger i sagen om navngivne personer, kan et interview med disse eller efterkommere give yderligere oplysninger. Det kan også være, at der er andre personer – fx lokalkendte – som kan kontaktes. Derudover kan nuværende grundejer evt. oplyse, om der er konstateret fyld i området i forbindelse med pløjning eller anden aktivitet.

***Hvad taler for/imod kortlægning:***

|  |  |  |
| --- | --- | --- |
| **Aktivitet** | **Taler for** | **Taler imod** |
| Deponering af fyldjord, forurenet jord eller forurenede materialer/affald/kemikalier | X |  |
| Deponering af rene byggematerialer/byggeaffald (murbrokker, tegl m.v.) og jord |  | X |
| Deponering af haveaffald og/eller storskrald |  | X |
| Deponering af dagrenovation | X |  |
| Deponering af industriaffald | X |  |
| Fyldplads med karakter af losseplads | X |  |
| Afbrænding af større mængder affald | X |  |
| Lossepladser benyttet af færre end 5 gårde/ejendomme |  | X |
| Lossepladser startet i 2001 eller senere |  | X |
| Nedlagte lossepladser | X |  |
| Lossepladsarealer uden godkendelse (også i drift) | X |  |